ET Euroopa Liidu Teataja C 320/19

NÕUKOGU ARVAMUS,

5. juuli 2004,

Slovakkia lähenemisprogrammi kohta aastateks 2004-2007

(2004/C 320/10)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 7. juuli 1997. aasta määrust (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta, (1) eriti selle artikli 9 lõiget 2,

võttes arvesse komisjoni soovitust,

pärast konsulteerimist majandus- ja rahanduskomiteega

ON ESITANUD KÄESOLEVA ARVAMUSE:

Nõukogu vaatas 5. juulil 2004. aastal läbi Slovakkia lähenemisprogrammi, mis hõlmab ajavahemikku 2004–2007 ja mis lisaks esitab suunavad prognoosid 2010. aastani. Programm vastab suures osas täiendatud stabiilsus- ja lähenemisprogrammide sisu ja vormi juhendi andmenõuetele.

Programmi aluseks oleva eelarvestrateegia eesmärgiks on Maastrichti eelarvepuudujäägi kriteeriumi täitmiseks vähendada valitsussektori eelarvepuudujääki 3,6 %lt SKTst 2003. aastal 3,0 %le SKTst 2007. aastaks – järgmiste eelarvepuudujäägi vähendamise vaheeesmärkidega: 4,0 % SKTst 2004. aastal, 3,9 % SKTst 2005. aastal ja 3,9 % SKTst 2006. aastal. Eelarvepuudujäägi vähendamine on peamiselt kavandatud toimuma 2007.aastal.

Programm näeb ette kohandust, mis tugineb primaarsektori kulutuste vähendamisele 1,5 % võrra SKTst. Nimetatud vähendamisi võimaldavad suurel määral teostada valdavalt tervishoiusüsteemis ja sotsiaalkaitse valdkonnas asetleidvad struktuurireformid, mis on suuremas osas juba vastu võetud ja jõustunud. Kulutuste reform toimub laiaulatusliku, kuid eeldatavalt tuluneutraalse maksureformi paketi (jõustunud alates 2004. aasta algusest) pidurdumise taustal; maksureformid kujutavad endast sisuliselt maksukoormuse üleminekut otseselt kaudsele maksustamisele. Lisaks luuakse 2005. aastal kogumispensioni fond, mis toob endaga kaasa valitsussektori tulude hinnangulise vähenemise 0,5 %lt SKTst 2005. aastal kuni 1,0 %ni SKTst programmiperioodi lõpuks.

Praegu olemasoleva teabe põhjal näib programmi makromajanduslik stsenaarium kajastavat usaldusväärset majanduskasvu prognoosi, st 4 %st mõnevõrra suuremat majanduskasvu 2004. ja 2005. aastal ja majanduskasvu kiirenemist peaaegu 5 %ni 2006. ja 2007. aastal - tulenevalt otseste välisinvesteeringutega esile kutsutud ekspordivõimsuse suurenemisele järgnevast ekspordi edasisest tugevnemisest. Eeldatud tööpuuduse vähenemiseks on vaja tööturu pikaajalisi struktuurilisi probleeme käsitlevate poliitikate jätkuvat tõhusat järgimist – arvestades jätkuvalt väga kõrget tööpuuduse taset Slovakkias. Pärast 2004. aastat, kui administratiivsete hinna korrigeerimiste ja kaudsete maksude tõusu mõju kahaneb, on prognoositud kiiret deflatsiooni võimalik saavutada, kui järelmõjud on rangelt kontrolli all hoitud. Eelkõige palkade areng, sealhulgas avalikus sektoris, ei tohiks juhinduda mineviku inflatsioonilisest pärandist.

Programm näeb ette valitsussektori eelarvepuudujäägi vähendamist kontrollväärtuseni 3,0 % SKTst 2007. aastaks ja selle edasist jätkuvat vähenemist. Arvestades Slovakkia majanduse eeldatavat väga kiiret kasvu, ei ole eelarvepuudujäägi vähendamise suurus ja tempo väga ambitsioonikad. Siiski tuleb arvesse võtta eelkõige järgmiseid muutujaid: kavandatav primaarsektori kulutuste vähendamine, pensionireformi põhjustatav tulude vähenemine ja 2003. aastal saavutatud osaliselt ühekordne kohandamine. Programmis esitatud eelarvepositsioon tundub olevat piisav, et vähendada eelarvepuudujääki 3,0 % künniseni SKTst programmiperioodi lõpuks. Eelarvelise prognoosi riskid tunduvad olevat kogu programmiperioodi jooksul üldiselt tasakaalus. 2004. aastal on need kallutatud positiivses suunas, mil on prognoositud eelarvepuudujäägi vähest kasvamist. Negatiivsed riskid tunduvad olevat koondatud kulutuste poolele ja koosnevad peamiselt kavandatud täiendavate tervishoiureformide aeglustumisest ning puudujääkidest avaliku sektori edasises otstarbekamaks muutmises.

Eelarvepuudujäägi eesmärkide saavutamine sõltub valitsuse võimest kontrollida primaarsektori kulutusi, millele aitaks kaasa keskpikkade siduvate kulutuste ülemmäärade kehtestamine. Kui rakendatud struktuurireformid toovad endaga kaasa 2004. aasta mai lähenemisprogrammis ette nähtust kiirema majanduskasvu, tuleks seda võimalust kasutada rahandusalase kohandamise kiirendamiseks, eelkõige kasutades ettenähtust suuremaid tulusid eelarvepuudujäägi kiiremaks vähendamiseks. See ei suurenda mitte ainult eelarvepuudujäägi alla 3,0 % SKTst võimalikult kiire ja hiljemalt 2007. aastaks vähendamise eesmärgi täitmise tõenäolisust, vaid aitab ka kaasa teise programmis väljatoodud suure rahandusalase eesmärgi - tasakaalulähedase või ülejäägilise struktuurilise eelarveseisundi - saavutamisele enne programmis kavandatud 2010. aastat ning aitab saavutada piisavat kindlusvaru normaalse makromajandusliku kõikumise tulemusena asutamislepingus ette nähtud eelarvepuudujäägi kontrollväärtuse 3,0 % SKTst ületamise vältimiseks. Lisaks annaks see suurema valmisoleku võimalikult kasvava kapitali sissevooluga tegelemiseks.

Programmis on ajavahemikuks 2003–2005 prognoositud valitsussektori võla osatähtsuse kasvu 2,5 % võrra 46,4 %ni ja 2007.aastaks selle langemist 45,5 %ni. Slovakkia tundub olevat vananevast elanikkonnast tingitud eelarveliste kulude katmisel suhteliselt heas olukorras. Pikaajaline jätkusuutlikkus sõltub rahandusalase konsolideerimise eesmärkide rangest täitmisest ja kavandatud poliitikate täielikust rakendamisest. Eelkõige sündivuse osas võivad programmis esinevate seonduvate prognooside aluseks olevad demograafilised eeldused olla küllaltki optimistlikud. Peamised ohud pikaajalisele jätkusuutlikkusele tulevad reformide mitterakendamisest või reformide rakendamise aeglustumisest või juba rakendatud reformide mis tahes tagasipööramisest.

Nõukogu otsustas 5. juulil 2004. aastal komisjoni soovituste alusel, et Slovakkias on ülemäärane eelarvepuudujääk vastavalt asutamislepingu artikli 104 lõikele 6 ning ja andis Slovakkiale vastavalt artikli 104 lõikele 7 sellise olukorra lõpetamiseks soovitused, milles nõukogu väljendas oma poliitilist nõuannet.

Slovakkia lähenemisprogrammi põhiprognoosid

2003 2004 2005 2006 2007 SKT reaalkasv (%) 4,2 4,1 4,3 5,0 4,7 Tööhõive kasv (%) 1,8 0,5 0,6 0,6 0,9 ÜTHI inflatsioon (%) 8,5 8,1 4,0 2,9 2,5 Üldine valitsussektori eelarve tasakaal (% SKTst) – 3,6 – 4,0 – 3,9 – 3,9 – 3,0 Valitsussektori koguvõlg (% SKTst) 42,8 45,1 46,4 46,1 45,5

(1) Käesolevas tekstis osutatud dokumendid on kättesaadavad järgmisel internetileheküljel

http://europa.eu.int/comm/economy_finance/about/activities/sgp/main_en.htm